Не на карысць фінансаваму становішчу бюджэтнай сферы адбылася адмена аплаты за дні, калі дзіця без уважлівай прычыны і пацвярджальнага дакумента не наведвае дзіцячую ўстанову. Цяпер бацькі самі могуць вырашаць, трэба весці дзіця ў сад ці няхай застанецца дома з дзядулем-бабуляй, зэканоміўшы сямейныя грошы. У той час групы чакалі дзяцей. У адной з дзіцячых устаноў раёна ў час праверкі па факце наведвалі дзве групы сада 10-12 выхаванцаў замест 30. Установа працавала на трэць магутнасці. Зноў жа арыфметыка: эканамічна неапраўданая зарплата выхавальніку, памочніку, эксплуатацыя паловы дзіцячай установы. Зразумела, што бацькі не плацяць за гэта. Дарэчы, месца ў дзіцячым садзе за дзіцям захоўваецца на працягу паўгода. Тыя самыя сямнаццаць мільёнаў за дзіця ў год губляе дзяржава ў той час, калі дзіця не асвойвае навучальную праграму, не працуе ў гуртках, часам і харчуецца не належным чынам, выбіваецца з рэжыму.